Person funnet død i kulp
Helsepersonell bekreftet kort tid etter at de kom på stedet, klokken 16.30, at vedkommende er død. Operasjonsleder i Møre og Romsdal politidistrikt, Sindre Molnes, ønsker ikke å kommentere kjønn eller alder på avdøde. – Vi vet ennå ikke om dette er en ren ulykke eller hva det er. Det vil tiden vise. For det første skal vi få fastsatt en identitet, så varsle pårørende, sier han. I en oppdatering 18.52 skriver politiet at det ikke er noe som tyder på at det er en straffbar handling. Rett etter klokken 17.30 opplyser Molnes til VG at politiet har identifisert avdøde, og at de er i gang med å varsle pårørende. – Det er et lite samfunn, og vi ønsker å få varslet alle pårørende før vi går ut med flere detaljer, sier han. Hendelsen skjedde på Ytre Møyholmen i Smøla. Det blir rutinemessig sendt krimteknikere til stedet for å ivareta sporsikring og etterforskning, samt å søke å klargjøre hendelsesforløp. Molnes sier at politiet har liten kapasitet og vil informere om oppdateringer i saken på Twitter.
Nødetatene rykket mandag ettermiddag ut til Smøla kommune i Møre og Romsdal etter melding om en person som lå delvis i vann i en kulp. Kort tid senere ble vedkommende bekreftet død.